Uitstel gevra vir halfjaareksamensArgieffoto. Die studenteorganisasie Sasco het vandeesweek geëis dat hoëronderriginstellings se halfjaareksamens uitgestel word weens die nasionale busstaking wat verhinder het dat studente klasse kan bywoon. Luvuyo Barnes, voorsitter van die organisasie, het ook gesê die nasionale finansiële hulpskema vir studente (NSFAS) het ook nie betyds toelae uitbetaal nie wat veroorsaak het dat talle studente ŉ tekort aan reis- en boektoelaes gehad het. Barnes sê die organisasie vra dat TVET-kolleges (beroepsgerigte opleidingskolleges) en ander hoëronderwysinstellings die studente se benarde situasie in ag neem. Hy sê die busstaking en die vertraging met die uitbetaling van NSFAS-beurse het veroorsaak dat “studente nie na hul onderskeie kampusse kan reis nie, nie toegang tot belangrike studiemateriaal het nie en dus nie kan voorberei vir die halfjaareksamens nie”. Hy sê honderde studente sal nie vir die halfjaareksamens in aanmerking kom nie aangesien die studente weens die busstaking nie aan die bywoningsvereistes, soos deur die onderskeie kolleges en universiteite bepaal, voldoen nie. “Ons doen ŉ beroep op die onderskeie rade om die toekoms van die Afrika-kind voor winste en statistieke te plaas. Studente is nie voldoende voorbereid vir die halfjaareksamens nie en bykomende akademiese ondersteuning deur instansies moet gebied word in ŉ poging om verlore akademiese tyd in te haal.” Die halfjaareksamens is veronderstel om later vandeesmaand te begin.